Document ID: 32014D0250

DECIZIA DE PUNERE ÎN APLICARE A COMISIEI
din 29 aprilie 2014
de modificare a Deciziei 2010/221/UE în ceea ce privește aprobarea măsurilor naționale de prevenire a introducerii virusului ostreid herpesvirus 1 μvar (OsHV-1 μVar) în anumite zone din Irlanda și din Regatul Unit
[notificată cu numărul C(2014) 2763]
(Text cu relevanță pentru SEE)
(2014/250/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2006/88/CE a Consiliului din 24 octombrie 2006 privind cerințele de sănătate animală pentru animale și produse de acvacultură și privind prevenirea și controlul anumitor boli la animalele de acvacultură (1), în special articolul 43 alineatul (2),
întrucât:
(1)
Decizia 2010/221/UE a Comisiei (2) permite anumitor state membre să aplice restricții la introducerea pe piață și la import privind loturile de animale acvatice în scopul de a împiedica introducerea anumitor boli pe teritoriul lor.
(2)
Statele membre pot aplica astfel de restricții, cu condiția fie să fi demonstrat că teritoriile lor sau anumite zone delimitate de pe teritoriile lor sunt indemne de bolile respective, fie să fi stabilit un program de eradicare pentru a obține acest statut.
(3)
Anexele I și III la Decizia 2010/221/UE menționează zonele din Irlanda și în Regatul Unit în care se aplică măsuri naționale aprobate pentru controlul ostreid herpesvirus 1 μvar (OsHV-1 μVar).
(4)
Întrucât OsHV-1 μVar era considerată încă o boală emergentă, în privința căreia existau multe incertitudini, iar programele de supraveghere aprobate prin Decizia 2010/221/UE nu au fost pe deplin evaluate, Decizia de punere în aplicare 2013/213/UE a Comisiei (3) a permis aplicarea restricțiilor legate de virusul OsHV-1 μVar pentru aceste zone până la 30 aprilie 2014.
(5)
Cunoștințele științifice disponibile în prezent indică faptul că virusul OsHV-1 μVar este încă agentul detectat în majoritatea probelor prelevate în cazurile de mortalitate în rândul stridiilor tinere și al larvelor veligere și că, în general, rata mortalității din cauza acestei boli a scăzut și s-a stabilizat în ultimii doi ani. În plus, programele de supraveghere pentru Irlanda și Regatul Unit demonstrează că există un număr semnificativ de zone de producție pentru stridiile de Pacific care au rămas indemne de această boală. Programele respective indică faptul că aplicarea restricțiilor de circulație în prezent în vigoare a fost eficientă. Cu toate acestea, persistă unele incertitudini în ceea ce privește epidemiologia bolii și în ceea ce privește cele mai adecvate măsuri necesare pentru a asigura un control eficient. Prin urmare, se consideră necesară o evaluare științifică mai cuprinzătoare a situației, inclusiv un nou aviz științific din partea Autorității Europene pentru Siguranța Alimentară (EFSA).
(6)
Pe baza dovezilor științifice și epidemiologice disponibile privind evoluția virusului OsHV-1μVar în Uniune și în așteptarea unui nou aviz științific al EFSA, este necesar să se prelungească perioada de valabilitate a măsurilor în prezent în vigoare prin care statele membre pot aplica restricții specifice referitoare la această boală. Această perioadă ar trebui să fie limitată la o perioadă de doi ani, până la 30 aprilie 2016.
(7)
Decizia de punere în aplicare 2014/12/UE a Comisiei (4) a confirmat statutul de indemn de boală în ceea ce privește OsHV-1 μvar pentru următoarele teritorii din Regatul Unit prin menționarea lor în anexa I la Decizia 2010/221/UE: (i) teritoriul Marii Britanii, cu excepția golfului Whitstable (Kent), a estuarului Blackwater (Essex) și a portului natural Poole (Dorset); (ii) zona Larne Lough de pe teritoriul Irlandei de Nord; și (iii) teritoriul Guernsey.
(8)
În conformitate cu declarația notificată Comisiei de către Regatul Unit, programul de supraveghere pentru virusul OsHV-1 μVar demonstrează un statut de indemn de boală cu excepția zonelor infestate și nu se mai aplică astfel cum se indică în anexa III la Decizia 2010/221/UE.
(9)
Prin urmare, rubrica referitoare la Regatul Unit din anexa III la Decizia 2010/221/UE ar trebui să fie eliminată.
(10)
Decizia 2010/221/UE r trebui modificată în consecință.
(11)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
La articolul 3a alineatul (2) din Decizia 2010/221/UE, data de „30 aprilie 2014” se înlocuiește cu data de „30 aprilie 2016”.
Articolul 2
În anexa III la Decizia 2010/221/UE, rubrica Regatul Unit în ceea ce privește ostreid herpesvirus 1 μvar (OsHV-1 μVar) se elimină.
Articolul 3
Prezenta decizie se aplică de la data de 1 mai 2014.
Articolul 4
Prezenta decizie se adresează statelor membre.
Adoptată la Bruxelles, 29 aprilie 2014.

Labels: 3
18
6